62020CJ0247_RES
C‑247/20. sz. ügy
VI
kontra
The Commissioners for Her Majesty’s Revenue and Customs
(a Social Security Appeal Tribunal [Egyesült Királyság] által benyújtott előzetes döntéshozatal iránti kérelem)
A Bíróság ítélete (ötödik tanács), 2022. március 10.
„Előzetes döntéshozatal – A tagállamok területén való szabad mozgáshoz és szabad tartózkodáshoz való jog – EUMSZ 21. cikk – 2004/38/EK irányelv – A 7. cikk (1) bekezdésének b) pontja és 16. cikk – Tagállami állampolgársággal rendelkező, más tagállamban tartózkodó gyermek – Az e gyermek tényleges felügyeletét ellátó szülőt megillető származékos tartózkodási jog – A teljes körű egészségbiztosítás követelménye – Az érintett időszakok egy része tekintetében huzamos tartózkodáshoz való joggal rendelkező gyermek”
Uniós polgárság – A tagállamok területén való szabad mozgáshoz és szabad tartózkodáshoz való jog – 2004/38 irányelv – A tartózkodáshoz az uniós jog alapján való jog feltételei – A fogadó tagállamban huzamos tartózkodáshoz való joggal rendelkező kiskorú uniós polgár – Az említett kiskorú harmadik országbeli állampolgár szülője, aki az EUMSZ 21. cikk alapján e tagállamban tartózkodik, és ténylegesen ellátja e gyermek felügyeletét – Mindegyikük esetében azon kötelezettség hiánya, hogy a tartózkodási joguk megőrzéséhez teljes körű egészségbiztosítással rendelkezzenek
(EUMSZ 21. cikk, 2004/38 európai parlamenti és tanácsi irányelv, 7. cikk, (1) bekezdés, b) pont, és 16. cikk, (1) és (2) bekezdés)
(lásd: 54., 56., 58–60. pont és a rendelkező rész 1. pontja)
Uniós polgárság – A tagállamok területén való szabad mozgáshoz és szabad tartózkodáshoz való jog – 2004/38 irányelv – Jogosultak – Családtag – Fogalom – Az uniós polgár által el nem tartott felmenő – Kizártság
(2004/38 európai parlamenti és tanácsi irányelv, 2. cikk, 2. pont)
(lásd: 57. pont)
Uniós polgárság – A tagállamok területén való szabad mozgáshoz és szabad tartózkodáshoz való jog – 2004/38 irányelv – A tartózkodáshoz az uniós jog alapján való jog feltételei – A fogadó tagállamban huzamos tartózkodáshoz való joggal rendelkező kiskorú uniós polgár – Az említett kiskorú harmadik országbeli állampolgár szülője, aki az EUMSZ 21. cikk alapján e tagállamban tartózkodik, és ténylegesen ellátja e gyermek felügyeletét – Mindegyiküket terhelő kötelezettség arra vonatkozóan, hogy a huzamos tartózkodáshoz való jog megszerzését megelőző időszakok tekintetében teljes körű egészségbiztosítással rendelkezzenek – A kötelezettség teljesítése azáltal, hogy a fogadó tagállamban az állami egészségbiztosítási rendszerben ingyenes biztosítással rendelkeznek
(EUMSZ 21. cikk, 2004/38 európai parlamenti és tanácsi irányelv, 7. cikk, (1) bekezdés, b) pont)
(lásd: 63., 65., 67., 69., 70., 72. pont és a rendelkező rész 2. pontja)
Összefoglalás
VI és a férje pakisztáni állampolgárok, akik a gyermekeikkel Észak‑Írországban (Egyesült Királyság) rendelkeznek lakóhellyel. A fiuk, aki 2004‑ben született, és ír állampolgársággal rendelkezik, öt éven át tartó jogszerű tartózkodása alapján huzamos tartózkodáshoz való jogot szerzett az Egyesült Királyságban.
Bár VI, aki eleinte a gyermekeikről gondoskodott, csupán 2016 áprilisa óta dolgozik, és ezen év óta adófizetésre kötelezett, a férje az alapügy által érintett valamennyi időszak során dolgozott és adóköteles fizetésre kötelezett volt, és a házastársak elegendő forrásokkal rendelkeznek a családtagjaik eltartásához.
A Commissioners for Her Majesty’s Revenue & Customs (adó‑ és vámhatóság, Egyesült Királyság) megállapította, hogy VI‑nek 2006 májusától augusztusáig és 2014 augusztusától 2016 szeptemberéig nem volt teljes körű egészségbiztosítása, következésképpen nem rendelkezett tartózkodási joggal az Egyesült Királyságban, így e két időszak tekintetében sem az eltartott gyermek után járó adójóváírásban, sem pedig gyermek után járó támogatásokban nem részesülhet.
A Social Security Appeal Tribunal (Northern Ireland) (Észak Írország szociális biztonsági fellebbviteli törvényszéke, Egyesült Királyság), amely elé e jogokkal kapcsolatban két keresetet terjesztettek, azt kérdezi a Bíróságtól, hogy a 2004/38 irányelv (
1
) 7. cikke (1) bekezdésének b) pontjában előírt azon követelmény, amely szerint a fogadó tagállamban teljes körű egészségbiztosítással kell rendelkezni, mennyiben volt alkalmazható VI‑re és fiára az érintett időszakok alatt, és adott esetben a fogadó államban az állami egészségbiztosítási rendszerben fennálló ingyenes biztosítás elegendő volt‑e e követelmény teljesítéséhez.
A Bíróság megállapítja, hogy az uniós polgárok szabad mozgását és tartózkodását előíró EUMSZ 21. cikket és a 2004/38 irányelvnek a huzamos tartózkodáshoz való jog megszerzésére vonatkozó 16. cikkének (1) bekezdését úgy kell értelmezni, hogy sem az uniós polgárnak minősülő gyermeknek, aki huzamos tartózkodáshoz való jogot szerzett, sem pedig az e gyermek feletti felügyeletet ténylegesen ellátó szülőnek nem kell az ezen irányelv 7. cikke (1) bekezdésének b) pontja értelmében vett teljes körű egészségbiztosítással rendelkeznie a tartózkodási jogának a fogadó államban történő megőrzéséhez. Ezzel szemben a huzamos tartózkodáshoz való jognak az uniós polgárnak minősülő gyermek által a fogadó államban való megszerzését megelőző időszakokat illetően mind e gyermeknek – amennyiben e 7. cikk (1) bekezdésének b) pontja alapján tartózkodási jogot igényelnek a számára –, mind pedig a felügyeletét ténylegesen ellátó szülőnek rendelkeznie kell az ezen irányelv értelmében vett teljes körű egészségbiztosítással.
A Bíróság álláspontja
Egyrészt az azt követő időszakokat illetően, hogy az uniós polgárnak minősülő gyermek megszerezte a huzamos tartózkodáshoz való jogot, miután öt éven át folyamatosan jogszerűen tartózkodott a fogadó tagállamban, a Bíróság hangsúlyozza, hogy e jogra már nem vonatkoznak (
2
) az e huzamos tartózkodáshoz való jog megszerzését megelőzően alkalmazandó azon feltételek, amelyek szerint az érintettnek önmaga és a családja számára elegendő forrásokkal, valamint teljes körű egészségbiztosítással kell rendelkeznie. (
3
)
Ami az e gyermek tényleges felügyeletét ellátó, harmadik állam állampolgárságával rendelkező szülőt illeti, a Bíróság megállapítja, hogy e személy nem minősül a 2004/38 irányelv értelmében vett „családtagnak”, és ebből következően ezen irányelv alapján (
4
) a fogadó tagállamban nem illeti meg a huzamos tartózkodáshoz való jog abban az esetben, ha az említett gyermeket a szülője tarja el. A „családtagnak” az ezen irányelv értelmében vett fogalma ugyanis az uniós polgár felmenői tekintetében az e polgár által „eltartott” egyenes ági felmenőkre korlátozódik. (
5
)
Mindemellett a fogadó tagállamban fennálló, huzamos tartózkodáshoz való jogot, amelyet az uniós jog valamely más tagállam kiskorú állampolgárának biztosít, e tartózkodási jog hatékony érvényesülésének biztosítása érdekében úgy kell tekinteni, hogy az az EUMSZ 21. cikk értelmében szükségszerűen magában foglalja az ezen uniós polgárnak minősülő kiskorú feletti felügyeletet ténylegesen ellátó szülő ahhoz való jogát, hogy e kiskorú személlyel a fogadó tagállamban tartózkodjon, és e jog e szülő állampolgárságától független. Következésképpen a többek között a 2004/38 irányelv 7. cikke (1) bekezdésének b) pontjában előírt feltételek azon alkalmazhatatlansága, amely azzal következik be, hogy az említett kiskorú az ezen irányelv 16. cikkének (1) bekezdése alapján megszerzi a huzamos tartózkodás jogát, az EUMSZ 21. cikk értelmében kiterjed e szülőre.
Másrészt, ami az azt megelőző időszakokat illeti, hogy az uniós polgárnak minősülő gyermek a fogadó államban megszerezte a huzamos tartózkodáshoz való jogot, a 2004/38 irányelv 7. cikke (1) bekezdése b) pontjának szövegéből, valamint ezen irányelv általános rendszeréből és céljából az következik, hogy nemcsak az uniós polgárnak kell teljes körű egészségbiztosítással rendelkeznie, hanem azon családtagjainak is, akik vele együtt a fogadó államban tartózkodnak, valamint az ilyen gyermek felügyeletét ténylegesen ellátó szülőnek is.
E tekintetben e cikkből a (10) preambulumbekezdéssel és a 14. cikk (2) bekezdésével összefüggésben az következik, hogy a keresőtevékenységet nem folytató uniós polgárok a fogadó tagállam területén való, három hónapnál hosszabb és öt évnél rövidebb időtartamú tartózkodás teljes időtartama alatt kötelesek többek között arra, hogy önmaguk és családtagjaik számára teljes körű egészségbiztosítással rendelkezzenek ahhoz, hogy e tagállam költségvetése számára ne jelentsenek indokolatlan terhet. Az uniós polgárnak minősülő, olyan gyermek esetében, aki a felügyeletét ténylegesen ellátó szülővel a fogadó államban tartózkodik, e követelmény akkor is teljesül, ha e gyermek olyan teljes körű egészségbiztosítással rendelkezik, amely a szülőjét is fedezi, és fordított esetben is, ha e szülő a gyermekre is kiterjedő ilyen biztosítással rendelkezik.
Márpedig az uniós polgársággal rendelkező, olyan kiskorú esetében, akinek a harmadik állam állampolgárságával rendelkező egyik szülője a szóban forgó időszakban a fogadó államban dolgozott, és adófizetésre kötelezett volt, aránytalan lenne e gyermektől és a felügyeletét ténylegesen gyakorló szülőtől megtagadni a tartózkodási jogot kizárólag azzal az indokkal, hogy ezen időszak során a fogadó államban az állami egészségbiztosítási rendszerben ingyenes biztosítással rendelkeztek. Nem állapítható meg ugyanis, hogy ezen ingyenes biztosítás az alapügyet jellemző körülmények között indokolatlan terhet jelentene az említett állam költségvetése számára.
(
1
)	Az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról, valamint az 1612/68/EGK rendelet módosításáról, továbbá a 64/221/EGK, a 68/360/EGK, a 72/194/EGK, a 73/148/EGK, a 75/34/EGK, a 75/35/EGK, a 90/364/EGK, a 90/365/EGK és a 93/96/EGK irányelv hatályon kívül helyezéséről szóló, 2004. április 29‑i 2004/38/EK európai parlamenti és tanácsi irányelv (HL 2004. L 158., 77. o.; magyar nyelvű különkiadás 5. fejezet, 5. kötet, 46. o.; helyesbítés: HL 2009. L 274., 47. o.). Ezen irányelv 7. cikke (1) bekezdésének b) pontja értelmében valamennyi uniós polgárt megilleti a tartózkodás joga egy másik tagállam területén három hónapot meghaladó időtartamra, ha elegendő forrásokkal rendelkeznek önmaguk és családtagjaik számára ahhoz, hogy helyesen: ne jelentsenek terhet a fogadó tagállam szociális segítségnyújtási rendszerére tartózkodásuk időtartama alatt, és a fogadó tagállamban teljes körű egészségbiztosítással rendelkeznek.
(
2
)	A 2004/38 irányelv 16. cikke (1) bekezdésének utolsó mondata értelmében.
(
3
)	Amely feltételeket a 2004/38 irányelv 7. cikke (1) bekezdésének b) pontja írja elő.
(
4
)	A 2004/38 irányelv 16. cikkének (2) bekezdése szerint e cikk (1) bekezdését azokra a családtagokra is alkalmazni kell, akik nem valamelyik tagállam állampolgárai, és az uniós polgárral jogszerűen öt éven át folyamatosan tartózkodtak a fogadó tagállamban.
(
5
)	A 2004/38 irányelv 2. cikkének 2. pontja szerint.